S-626/2017

Mál þetta, sem dómtekið var 29. nóvember sl., er höfðað með ákæru, útgefinni af lögreglustjóranum á höfuðborgarsvæðinu 7. nóvember 2017, á hendur I-kk-þgf G S-kk-þgf, kt. 000000-0000, Skólavörðustíg 10, Reykjavík, fyrir eftirtalin umferðarlagabrot í Reykjavík á árinu 2017 með því að hafa:

I.

Föstudaginn 23. júní ekið bifreiðinni TO-347 sviptur ökurétti suður Snorrabraut og vestur Hringbraut þar sem aksturinn var stöðvaður.

II.

Að kvöldi laugardagsins 29. júní ekið bifreiðinni RU-556 sviptur ökurétti um Eiríksgötu við Hallgrímskirkju þar sem aksturinn var stöðvaður.

III.

Fimmtudaginn 10. ágúst ekið bifreiðinni RU-556 sviptur ökurétti um Ægisgötu, Geirsgötu og Sæbraut og fleiri götur að bifreiðastæði við Hallgrímskirkju þar sem aksturinn var stöðvaður

Teljast brot í öllum liðum varða við 1. mgr. 48. gr., sbr. 1. mgr. 100. gr., umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærðu og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í febrúar 1987. Hann á að baki nokkurn sakaferil sem nær aftur til ársins 2006. Samkvæmt framlögðu sakavottorði, dagsettu 26. október 2017, hefur ákærði margítrekað verið fundinn sekur um brot gegn 48. gr. umferðarlaga nr. 50/1987, nú síðast með dómi Héraðsdóms Reykjavíkur, uppkveðnum 6. nóvember 2015.

Ákærði var með dómi 2. mars 2011 fundinn sekur um umferðarlagabrot. Með broti sínu rauf ákærði skilorð eldri dóms, er dæmdur var upp. Var honum gert að sæta fangelsi í 20 mánuði, þar af voru 18 mánuðir skilorðsbundnir til tveggja ára. Þá var ákærði dæmdur í 20 mánaða fangelsi með dómi Hæstaréttar Íslands, uppkveðnum 24. október 2013 fyrir fíkniefnalagabrot. Rauf ákærði skilorð fyrri dóms frá 2. mars 2011 og var skilorðið dæmt upp með fíkniefnalagabrotinu. Með dómi 14. janúar 2015 var ákærði sakfelldur fyrir umferðarlagabrot og dæmdur í fangelsi í fimm mánuði. Loks var ákærði dæmdur til að sæta fangelsi í þrjá mánuði fyrir umferðar- og fíkniefnalagabrot, 6. nóvember 2015.

Hinn 14. september 2016 var ákærða veitt reynslulausn á 450 daga eftirstöðvum fangelsisrefsingar samkvæmt fjórum fyrrnefndum dómum frá 2. mars 2011, 24. október 2013, 14. janúar 2015 og 6. nóvember 2015. Með brotum þeim sem ákærði er sakfelldur fyrir í þessu máli hefur hann rofið skilorð reynslulausnarinnar sem honum var veitt sem fyrr segir og verður hún dæmd upp og refsing ákærða ákveðin í einu lagi, sbr. 1. mgr. 82. gr. laga um fullnustu refsinga nr. 15/2016, sbr. 60. gr. almennra hegningarlaga nr. 19/1940. Með hliðsjón af framangreindu og sakarefni málsins þykir refsing ákærða hæfilega ákveðin fangelsi í 21 mánuð. Ekki þykja efni til að skilorðsbinda refsinguna.

Engan sakarkostnað leiddi af meðferð málsins

Af hálfu ákæruvaldsins flutti málið J-kk-nf S-kk-nf H-kk-nf aðstoðar-saksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, I-kk-nf G. S-kk-nf, sæti fangelsi í 21 mánuð.

L-kvk-nf R-kvk-nf S-kvk-nf